Da sam zastupnik u Hrvatskom saboru

Ja sam Antonio Međurečan. Učenik sam 8.c razreda Osnovne škole „Đuro Ester“ iz Koprivnice. Poštovani gospodine predsjedniče Hrvatskog sabora, poštovani saborski zastupnici.

Želio bih se dotaknuti Kurikuluma zdravstvenog odgoja pri čemu želim istaknuti da odgovore i obrazloženja koja je dalo Povjerenstvo za pripremu izrade Kurikuluma na teme koje su dominirale u javnoj raspravi o Kurikulumu smatram ispravnim.

Istaknuo bih svoju školu Osnovnu školu „Đuro Ester“ iz Koprivnice kao dobar primjer jer se u njoj kontinuirano tijekom obrazovanja obrađuju teme iz zdravstvenog odgoja. Ono što posebno treba pohvaliti je uključivanje roditelja, osobito liječnika i medicinskih sestara, u nastavu i rad ove škole. Na taj se način učvršćuje veza između roditelja i djece te se dijeli odgovornost pojedinaca, obitelji, škole i zajednice za brigu o zdravlju djece i mladih. Liječnik dr. Bojanić držao je predavanje o spolno prenosivim bolestima, dok je dr. Kos, viša medicinska sestra školske medicine, upoznala učenike o štetnosti ovisnosti kao što su alkohol, pušenje i droga. Uz to, podučila je učenike i o mjerama zaštite pri stupanju u spolni odnos te o štetnosti preranog stupanja u odnos.

Stoga, bih predložio saborskim zastupnicima da poučeni primjerom škole „Đuro Ester“ pomognu školama u svojim sredinama u ostvarivanju i provedbi zdravstvenog odgoja.

Također smatram da su teme iz modula Spolna/rodna ravnopravnost i odgovorno spolno ponašanje nužne za educiranje mladih o mjerama zaštite, prevenciju rizičnih ponašanja te poticanje pozitivnog i odgovornog odnosa prema vlastitom tijelu. Unatoč naglašavanju apstinencije, uvijek će biti mladih koji će prerano stupiti u spolne odnose te im se ne smije uskratiti pravo na informiranje o zaštiti od neželjene trudnoće i spolno prenosivih bolesti, i to prije, a ne nakon stupanja u spolni odnos. Koliko nam je potrebno znati zdravstveni odgoj govori i činjenica da 36% mladića i 28% djevojaka prvi spolni odnos ima već sa 16 godina, a svaki peti to učini bez ikakve zaštite. Osim toga, 10% trudnoća u svijetu i 4,4 milijuna prekida trudnoća u svijetu pripada adolescenticama.

Stoga bih kao zastupnik u Hrvatskom saboru podržao zdravstveni odgoj u osnovnim i srednjim školama.

Antonio Međurečan, 8.c